नरेन्द्र ने दो पार्ट कीते। इक सैंतू शाह दा ते दुआ बुड्डी बुआ दा। इस आस्तै ड्रामे दे दौरान दी बारी पहला मेक-अप तुआरियै दुआ करना पौंदा हा, ओ बी झटपट। खैर मेक-आप कीता जाई सकदा हा। पर जिस चाली नरेन्द्र ने ए दौं करैक्टर नभाए, उस्सै दा कम्म हा। सैंतू शाह सटठें बरें दा दकयानूसी शाह, कटन्ना, लम्मा नाड़ा, गल दुपट्टा, सिर साफा, चिट्टियां झाड़ मुच्छां ते दुऐ पासै पड़ी दी बुड्डी बुआ, मैली चिक्कड़ गिद्‌दी, नक्क चाढ़ी ते थू थू करदी। दौनीं दी अदाकरी ते अवाज़ च मौलकता लेई औनी ते ओ बी इक्कै अदाकरै आस्तै, ओ बी इक्कै ड्रामे च बड़ा गै कठन हा, पर ए चमत्कार में अपनी अक्खीं दिक्खेया। लोक नरेन्द्र गी नईं हे पनछानी सके। कमाल दी कला ह ओदी ! चरित्रें गी किन्नी छैल चाली पढ़े दा हा उसने ! जियां उसने अपनियां कहानियें दे पात्रें गी पढ़ेया हा। ए दोऐ पार्ट उसने इक उच्चे कलाकार आला लेखा नभाए। में दिक्खियै टऊ होई गेदा हा । इनें पार्टे दे अलावा ओ पराम्ट बी करदा हा ते हिदायकार बी उऐ हा।